ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-4110/98

υποβολή: Bartho Pronk (PPE) προς την Επιτροπή

(14 Ιανουαρίου 1999)

Θέμα: Ευρωπαïκή αναγνωριστική πινακίδα στην Ελβετία

1. Περιλαμβάνει άραγε το σχέδιο συμφωνίας μεταξύ της Ευρωπαϊκής Ένωσης και της Ελβετίας διατάξεις όσον αφορά την αμοιβαία αναγνώριση των αναγνωριστικών πινακίδων που εκδίδονται από τα κράτη μέλη της Ευρωπαϊκής Ένωσης και την Ελβετία;

2. Εάν όχι, δεν πιστεύει τότε η Επιτροπή ότι υπάρχει κίνδυνος να επιβάλλονται πρόστιμα σε τουρίστες της ΕΕ στην Ελβετία, επειδή οι ελβετικές αρχές θα μπορούν τότε να εξακολουθούν να απαιτούν, ενδεχομένως με την επιβολή προστίμων, να εμφανίζεται στις πινακίδες των αυτοκινήτων των τουριστών εκτός από τις εθνικές πινακίδες (με τα αστέρια της ΕΕ) της χώρας τους, και ένα επί πλέον αυτοκόλητο; Το αυτοκόλητο αυτό δεν συνηθίζεται πλέον στην κανονική κυκλοφορία μεταξύ των κρατών μελών της ΕΕ.

3. Ποια σχέδια έχει η Επιτροπή όσον αφορά την κατάσταση αυτή;

Απάντηση του κ. Kinnock εξ ονόματος της Επιτροπής

(9 Μαρτίου 1999)

1. Δεν υφίστανται διατάξεις που να καλύπτουν την αναγνώριση εκ μέρους της Ελβετίας των πινακίδων κυκλοφορίας των κρατών μελών και, σύμφωνα με το παράρτημα του κανονισμού του Συμβουλίου (ΕΚ) 2411/98 της 3ης Νοεμβρίου 1998, την αναγνώριση στην ενδοκοινοτική κυκλοφορία του διακριτικού σημείου του κράτους μέλους εγγραφής των οχημάτων με κινητήρα και των ρυμουλκουμένων τους(1).

2. Ο κανονισμός του Συμβουλίου προβλέπει την αναγνώριση στην ενδοκοινοτική κυκλοφορία του διακριτικού σημείου του κράτους μέλους εγγραφής των οχημάτων με κινητήρα και των ρυμουλκουμένων τους(2).

Προφανώς δεν καλύπτει τα κοινοτικά οχήματα που κινούνται σε τρίτες χώρες όπως η Ελβετία. Κατά συνέπεια, το ελλειπτικό αυτοκόλλητο που προβλέπει το άρθρο 37 της συνθήκης της Βιέννης θα μπορούσε να απαιτηθεί, κατάρχήν, από τις ελβετικές αρχές.

3. Η Επιτροπή ήρθε σε επαφή με τις ελβετικές αρχές ζητώντας τους να αναγνωρίζουν το διακριτικό σημείο σύμφωνα με τις διατάξεις του κανονισμού (ΕΚ) 2411/98. Τα κράτη μέλη θα ενημερωθούν μόλις η Επιτροπή λάβει απάντηση εκ μέρους των ελβετικών αρχών.

(1) ΕΕ L 299 της 10.11.1998.

(2) ΕΕ L 299 της 10.11.1998.
ΓΡΑΠΤΗ ΕΡΩΤΗΣΗ E-3983/98

υποβολή: Jesús Cabezón Alonso (PSE) προς την Επιτροπή

(4 Ιανουαρίου 1999)

Θέμα: Ενισχύσεις προς την βιομηχανία SNIACE (Ισπανία)

Μπορεί να επιβεβαιώσει η Επιτροπή τις καταγγελίες στις οποίες προέβη η αυστριακή επιχείρηση Lenzing προς την Επιτροπή με θέμα τις κρατικές και περιφερειακές ενισχύσεις που έχουν παρασχεθεί στη βιομηχανία SNIACE (Κανταβρυγία-Ισπανία);

Έχει λάβει η Επιτροπή πληροφορίες από τις ισπανικές διοικήσεις, κεντρικές και αυτόνομες, στις οποίες να αρνούνται ότι έχουν παράσχει ενισχύσεις που προκαλούν αθέμιτο ανταγωνισμό;

Συνειδητοποιεί η Επιτροπή ότι οι επιχειρήσεις Lenzing και Sniace ανταγωνίζονται, όσον αφορά ορισμένα από τα προϊόντα τους, στην ίδια αγορά;

Συνειδητοποιεί η Επιτροπή ποιές οικονομικές και κοινωνικές επιβαρύνσεις μπορεί να έχει για την εταιρεία Sniace αυτή η καταγγελία;

Απάντηση του κ. Van Miert Εκ ονόματος της Επιτροπής

(12 Φεβρουαρίου 1999)

Μετά την καταγγελία της αυστριακής εταιρείας Lenzing A.G. για διάφορες μορφές παράνομων κρατικών ενισχύσεων που δέχθηκε επί σειρά ετών η εταιρεία SNIACE S.A., ανταγωνίστρια της Lenzing στον τομέα των συνθετικών ινών κυτταρίνης (βισκόζης) και λαμβάνοντας υπόψη τις παρατηρήσεις των ισπανικών αρχών και ορισμένων τρίτων μερών, καθώς και άλλων ανταγωνιστών της Lenzing, κατά τη διάρκεια επίσημης έρευνας βάσει του άρθρου 93, παράγραφος 2) της συνθήκης, η Επιτροπή εξέδωσε απόφαση τελική εν μέρει αρνητική στις 28 Οκτωβρίου 1998.

Σύμφωνα με την απόφαση, δύο από τα μέτρα που ερευνήθηκαν αποτελούν ενίσχυση, συγκεκριμένα οι συμφωνίες καταβολής εισφορών κοινωνικής ασφάλισης με επιτόκια διαφορετικά από εκείνα της αγοράς και οι συμφωνίες επιστροφής που συνάφθηκαν με το ταμείο εγγυήσεων μισθών και ημερομισθίων FOGASA, εξίσου με διαφορετικά επιτόκια. Σύμφωνα με την προηγούμενη πρακτική της, η Επιτροπή απέρριψε το επιχείρημα της ισπανικής κυβέρνησης ότι τα ενλόγω μέτρα δεν εμπίπτουν στο πεδίο εφαρμογής των κρατικών ενισχύσεων λόγω του ότι εφαρμόζονται συνήθως βάσει του ισπανικού νόμου. Η Επιτροπή υποστηρίζει ότι είναι προφανές ότι οι δημόσιες αρχές είχαν τη δυνατότητα να εφαρμόσουν διακριτική μεταχείριση στην ενλόγω εταιρεία. Δεδομένου ότι η ενίσχυση δεν βασιζόταν σε κανένα συγκεκριμένο σύστημα και ότι η Ισπανία δεν είχε προσπαθήσει να αιτιολογήσει την ενίσχυση βάσει έγκυρου σχεδίου αναδιάρθρωσης, η Επιτροπή αποφάσισε ότι η ενίσχυση είναι ασυμβίβαστη με την κοινή αγορά και ζήτησε την επιστροφή της. Η απόφαση δεν προσδιορίζει το ποσό της ενίσχυσης αλλά δηλώνει ότι ισοδυναμεί τουλάχιστον με τη διαφορά μεταξύ των επιτοκίων που ίσχυσαν στις συμφωνίες με το ταμείο κοινωνικής ασφάλισης και το FOGASA και των επιτοκίων της αγοράς.

Η Επιτροπή δεν μπόρεσε να αποδείξει την ύπαρξη ενίσχυσης σε κανένα άλλο από τα εξεταζόμενα μέτρα αλλά διατηρεί ορισμένες επιφυλάξεις σχετικά με το κατά πόσο η μη καταβολή της περιβαλλοντικής εισφοράς εκ μέρους της εταιρείας συνιστά ενίσχυση.

Η Επιτροπή έχει επίγνωση των δυνητικών συνεπειών των αποφάσεών της για τους δικαιούχους ενισχύσεων και τους ανταγωνιστές τους και ως εκ τούτου προσπαθεί να εφαρμόζει τους κανόνες κρατικών ενισχύσεων με αντικειμενικό και αμερόληπτο τρόπο.
ΓΡΑΠΤΗ ΕΡΩΤΗΣΗ E-3346/98

υποβολή: Kyösti Virrankoski (ELDR) προς την Επιτροπή

(16 Νοεμβρίου 1998)

Θέμα: Πριμοδότηση για την εκτροφή βοοειδών και απωλεσθείσα δήλωση

Οι φινλανδοί κτηνοτρόφοι πρέπει να κρατούν στην εκμετάλλευσή τους ένα μητρώο σχετικά με την εκτροφή τους. Πρέπει συγκεκριμένα να καταγράφουν την ημερομηνία γέννησης όλων των μόσχων καθώς και τον αριθμό σήμασής τους στο αυτί. Οι κτηνοτρόφοι εξάλλου, πρέπει να αποστέλλουν τις πληροφορίες αυτές στο μηχανογραφικό κέντρο που διαχειρίζονται οι γεωργικές υπηρεσίες. Για τη διαβίβαση των πληροφοριών αυτών δεν χορηγείται απόδειξη παραλαβής.

Τον παρελθόντα Ιανουάριο, ένας φινλανδός κτηνοτρόφος απέστειλε επιστολή στο κέντρο μηχανογράφησης, η οποία και εξαφανίσθηκε. Το Μάρτιο ζήτησε να λάβει την πριμοδότηση που εδικαιούτο και στη συνέχεια δέχθηκε αρνητική απάντηση τον Οκτώβριο με το αιτιολογικό ότι το μηχανογραφικό κέντρο δεν διαθέτει πληροφορίες για τα σχετικά ζώα, δεδομένου ότι η δήλωση που απέστειλε ο κτηνοτρόφος είχε πράγματι χαθεί. Πραγματοποιήθηκαν στην εκμετάλλευση έλεγχοι που επέτρεψαν τη διαπίστωση της ύπαρξης των ζώων και της καταγραφής τους στο μητρώο που κρατούσε ο κτηνοτρόφος. Το κοπάδι πουλήθηκε στη συνέχεια, χωρίς όμως να χορηγηθούν οι πριμοδοτήσεις ενώ ο γεωργός δεν έλαβε τις προβλεπόμενες ενισχύσεις. Η ένσταση που υπεβλήθη για τη συγκεκριμένη περίπτωση παραμένει εκκρεμής.

Υπό το πρίσμα των ανωτέρω γεννάται το ερώτημα: οι πριμοδοτήσεις για εκτροφή καταβάλλονται για την παραγωγή βοείου κρέατος σε μια συγκεκριμένη εκμετάλλευση ή για να αποστέλλονται εμπρόθεσμα δηλώσεις στο μηχανογραφικό κέντρο;

Το μητρώο που κρατείται στην εκμετάλλευση και επιπλέον, οι έλεγχοι που πραγματοποιήθηκαν εκεί δεν έχουν την παραμικρή αξία;

Ποιά μέτρα προτίθεται να λάβει η Επιτροπή ώστε να διασφαλίζονται τα δικαιώματα των φινλανδών κτηνοτρόφων ακόμη και στην περίπτωση που η ταχυδρομική υπηρεσία ή το μηχανογραφικό κέντρο χάνουν τις δηλώσεις τους;

Απάντηση του κ. Fischler εξ ονόματος της Επιτροπής

(15 Δεκεμβρίου 1998)

Σύμφωνα με την κοινοτική νομοθεσία τόσο όσον αφορά τον κτηνιατρικό τομέα όσο και την πριμοδότηση για τα βοοειδή, οι παραγωγοί οφείλουν να τηρούν ενημερωμένα μητρώα των αποθεμάτων βοείου κρέατος και των κινήσεων από και προς τις εκμεταλλεύσεις τους. Οι γεννήσεις και οι μετακινήσεις των ζώων πρέπει να κοινοποιούνται στην εθνική βάση δεδομένων. Οι απαιτήσεις αυτές έχουν σκοπό να παρέχουν εξασφάλιση σχετικά με την υγεία και την επιλεξιμότητα για πριμοδότηση των βοοειδών.

Η συμμόρφωση με τους κανόνες εξασφαλίζεται από ελέγχους που διενεργούνται από τις αρχές σε κάθε κράτος μέλος. Για να καθοριστεί η επιλεξιμότητα για την πριμοδότηση στα βοοειδή, οι έλεγχοι αυτοί πρέπει να περιλαμβάνουν εξέταση των μητρώων κοπαδιού και των εμπορικών εγγράφων. Φυσικά, δεδομένης της ανάγκης να καταπολεμηθούν οι απάτες και οι παρατυπίες, η κοινοτική νομοθεσία προβλέπει κυρώσεις και ποινές για περιπτώσεις μη συμμόρφωσης, οι οποίες, ωστόσο, είναι ανάλογες προς την διαπραχθείσα παράβαση.
ΓΡΑΠΤΗ ΕΡΩΤΗΣΗ E-3896/98

υποβολή: Hiltrud Breyer (V) προς την Επιτροπή

(4 Ιανουαρίου 1999)

Θέμα: Επιδοτήσεις της ΕΕ για εξαγωγές ζώντων ζώων από την ΕΕ σε τρίτες χώρες

Εκτιμώντας ότι η προστασία των ζώων κρεατοπαραγωγής πρέπει να προέχει έναντι οικονομικών συμφερόντων, μπορεί να αναφέρει η Επιτροπή για ποιό λόγο κατά την τελευταία αύξηση των επιστροφών κατά την εξαγωγή κατά 8 % με έναρξη ισχύος στις 17.10.1998(1) δεν εξαιρέθηκαν οι μεταφορές ζώντων ζώων και επιδοτήθηκαν μόνον οι μεταφορές κρεάτων;

Απάντηση του κ. Fischler εξ ονόματος της Επιτροπής

(10 Φεβρουαρίου 1999)

Οι εξαγωγές με επιστροφές των ζώντων βοοειδών υφίστανται από την έναρξη της ισχύος, το 1968, της κοινής οργάνωσης αγορών στον τομέα του βοείου κρέατος και αντιπροσωπεύουν ένα παραδοσιακό εμπόριο με ορισμένες τρίτες χώρες. Το 1997, οι εξαγωγές των χονδρών ζώντων βοοειδών ήταν της τάξης του 8 % σε σχέση με το σύνολο των εξαγωγών με επιστροφή του τομέα, οι οποίες ανήλθαν σε 1.050.000 τόνους (εκφραζόμενους σε βάρους σφαγίων).

Ορισμένες τρίτες χώρες, για διάφορους λόγους, προτιμούν να εισάγουν ζώντα βοοειδή για να προβούν εν συνεχεία σε σφαγή αυτών, στην δική τους επικράτεια. Κατά συνέπεια, εάν η Κοινότητα δεν επιδοτούσε πλέον τις εν λόγω εξαγωγές, θα έχανε τις αγορές αυτές και άλλες τρίτες χώρες θα την αντικαθιστούσαν. Στο πλαίσιο αυτό, είναι χρήσιμο να υπενθυμισθεί ότι κατόπιν της έγκρισης από το Συμβούλιο του κανονισμού (ΕΟΚ) 2634/97 του Συμβουλίου της 18ης Δεκεμβρίου 1997 για τροποποίηση του κανονισμού (ΕΟΚ) 805/68 για την κοινή οργάνωση αγορών στον τομέα του βοείου κρέατος(2), που προβλέπει ότι η πληρωμή των επιστροφών κατά την εξαγωγή των ζώντων βοοειδών εξαρτάται από την τήρηση των διατάξεων σχετικά με την καλή διαβίωση των ζώων κατά τη διάρκεια της μεταφοράς, η Επιτροπή έχει προβλέψει, βάσει του κανονισμού (ΕΚ) 615/98 της Επιτροπής, της 18ης Μαρτίου 1998 για τις ειδικές λεπτομέρειες εφαρμογής του καθεστώτος των επιστροφών κατά την εξαγωγή όσον αφορά την καλή διαβίωση των ζώντων ζώων του βοείου είδους, κατά τη διάρκεια μεταφοράς(3), που εφαρμόζεται από την 1η Σεπτεμβρίου 1998, συμπληρωματικές διατάξεις εισάγοντας ένα συστηματικό έλεγχο κατά την έξοδο της επικράτειας της Κοινότητας καθώς και ελέγχους κατά την εκφόρτωση στην τρίτη χώρα προορισμών.

Τελικά, όσον αφορά το επίπεδο των επιστροφών, η Επιτροπή προσπάθησε πάντα να τηρήσει κάποιο παραλληλισμό μεταξύ των επιστροφών που χορηγούνται για τα ζώντα βοοειδή και τα κρέατα αυτών, λαμβάνοντας συγχρόνως υπόψη των ειδικών αιτήσεων ορισμένων τρίτων χωρών καθώς και της κατάστασης της αγοράς στην Κοινότητα.

(1) ΕΕ L 281 της 17.10.1998, σελ. 17.

(2) ΕΕ L 356 της 31.12.1997.

(3) ΕΕ L 82 της 19.3.1998.
ΓΡΑΠΤΗ ΕΡΩΤΗΣΗ E-2903/98

υποβολή: Robin Teverson (ELDR) προς την Επιτροπή

(2 Οκτωβρίου 1998)

Θέμα: Διαπραγματεύσεις του ΠΟΕ και κανόνες προστασίας των ζώων

Οι κανόνες για την προστασία των ζώων δεν είναι ομοιογενείς σε ολόκληρη την Ευρωπαϊκή Ένωση, με αποτέλεσμα οι κτηνοτρόφοι σε ορισμένα κράτη μέλη και ιδιαίτερα στο Ηνωμένο Βασίλειο να επιβαρύνονται με υψηλότερο κόστος, δοθέντος ότι πρέπει να συμμορφώνονται προς αυστηρότερους κανόνες.Ενόψει του νέου γύρου των διαπραγματεύσεων του ΠΟΕ,που προβλέπεται να αρχίσουν το 1999, με ποιό τρόπο προτίθεται η Επιτροπή να προστατεύσει τα συμφέροντα των κοινοτικών εκείνων παραγωγών που είναι υποχρεωμένοι να τηρούν αυστηρότερους κανόνες προστασίας των ζώων;

Απάντηση του κ. Fischler εξ ονόματος της Επιτροπής

(28 Οκτωβρίου 1998)

Οι κοινοτικοί κανόνες για την προστασία των ζώων στα αγροκτήματα καθορίζουν ελάχιστες προδιαγραφές που πρέπει να τηρούνται από όλα τα κράτη μέλη. Παρέχουν επίσης στα κράτη μέλη τη δυνατότητα να εισάγουν ή να διατηρούν αυστηρότερες προδιαγραφές για την προστασία των ζώων από αυτές που επιβάλλονται από τους κοινοτικούς κανόνες, αλλά οι οποιεσδήποτε παρόμοιες εθνικές διατάξεις πρέπει να εφαρμόζονται σύμφωνα με τους γενικούς κανόνες της συνθήκης ΕΚ και πρέπει να ανακοινώνονται στην Επιτροπή.

Έχοντας κατά νου ότι οι παραγωγοί δύνανται να τύχουν πριμοδότησης για τη χρήση συστημάτων ορθότερης μεταχείρισης των ζώων, δεν είναι σαφές εάν οι υψηλότερου επιπέδου προδιαγραφές επιβάλλουν αναγκαία οικονομικό μειονέκτημα γιάυτούς που τις εφαρμόζουν.

Οι κανόνες του Παγκόσμιου Οργανισμού Εμπορίου (ΠΟΕ) εφαρμόζονται στο εμπόριο μεταξύ της Κοινότητας ως συνόλου και των λοιπών μελών του ΠΟΕ. Δεν εφαρμόζονται στο εμπόριο μεταξύ των κρατών μελών. Η δυνατότητα τροποποίησης των κανόνων του ΠΟΕ, για να ληφθούν υπόψη ζητήματα ορθής μεταχείρισης των ζώων, αντιμετωπίζεται στο πλαίσιο του καθορισμού των διαπραγματευτικών στόχων της Κοινότητας για το επόμενο στάδιο των διαπραγματεύσεων στον ΠΟΕ.
ΓΡΑΠΤΗ ΕΡΩΤΗΣΗ E-2309/98

υποβολή: Nikitas Kaklamanis (UPE) προς την Επιτροπή

(22 Ιουλίου 1998)

Θέμα: Τα στερεά απόβλητα του χειμάρρου Κουρουπητού στα Χανιά

Ο χείμαρρος Κουρουπητός στα Χανιά έχει γίνει τόπος απόθεσης στερεών αποβλήτων, με προφανείς συνέπειες για το περιβάλλον της περιοχής. Η Ευρωπαϊκή Επιτροπή έχει ήδη από το 1992 ξεκινήσει τις διαδικασίες προκειμένου να κινητοποιηθούν οι Ελληνικές αρχές και να τον προστατέψουν, αλλά τα αποτελέσματα είναι μάλλον πενιχρά, αφού σχεδόν τίποτα δεν έχει γίνει προς αυτή την κατεύθυνση εκ μέρους τους.

Θα ήθελα να ερωτήσω την Ευρωπαϊκή Επιτροπή πως σκέπτεται να αντιδράσει ώστε να σταματήσει η υποβάθμιση του χειμάρρου αυτού, καθώς και ποιες θα είναι οι οικονομικές συνέπειες για την Ελλάδα από τη συνεχιζόμενη επίδειξη αδιαφορίας εκ μέρους των επίσημων αρχών της για ένα θέμα στο οποίο θα έπρεπε από καιρό να έχουν συμμορφωθεί με τις υποδείξεις των Υπηρεσιών της Επιτροπής.

Απάντηση της κας Bjerregaard εξ ονόματος της Επιτροπής

(23 Οκτωβρίου 1998)

Στην απόφασή του της 7ης Απριλίου 1992, το Ευρωπαϊκό Δικαστήριο είχε αποφανθεί ότι η Ελλάδα δεν εξεπλήρωσε τις υποχρεώσεις που απορρέουν από τα άρθρα 4 και 6 της οδηγίας 75/442/ΕΟΚ σχετικά με τα απόβλητα(1) και 6 και 12 της οδηγίας 78/319/ΕΟΚ σχετικά με τα τοξικά και επικίνδυνα απόβλητα(2), δεδομένου ότι δεν έλαβε τα αναγκαία μέτρα ώστε να διασφαλίσει ότι, στην περιοχή των Χανίων, τα απόβλητα καθώς και τα τοξικά και επικίνδυνα απόβλητα έχουν εξαλειφθεί χωρίς να θέσουν σε κίνδυνο την ανθρώπινη υγεία και χωρίς να βλάψουν το περιβάλλον, και ότι δεν κατέστρωσε, για την εν λόγω περιοχή, σχέδια ή προγράμματα με στόχο την εξάλειψη των αποβλήτων καθώς και των τοξικών και επικίνδυνων αποβλήτων.

Η Επιτροπή διαπιστώνοντας ότι η Ελλάδα εξακολουθούσε να μη λαμβάνει τα αναγκαία μέτρα για την εκτέλεση της προναφερθείσας απόφασης του Ευρωπαϊκού Δικαστηρίου, κατέθεσε νέα προσφυγή στο Ευρωπαϊκό Δικαστήριο στις 17 Νοεμβρίου 1997, βάσει του άρθρου 171 της συνθήκης ΕΚ. Η υπόθεση εκκρεμεί επί του παρόντος. Εναπόκειται στο Ευρωπαϊκό Δικαστήριο να διαπιστώσει την παράβαση του κράτους μέλους και να ορίσει στη δικαστική του απόφαση το ύψος της χρηματικής ποινής που θα πρέπει να επιβληθεί στο ενδιαφερόμενο κράτος μέλος.

Οι ελληνικές αρχές κοινοποίησαν στην Επιτροπή μελέτη που πραγματοποίησαν με στόχο την κατάστρωση σχεδίου για τη διαχείριση των αποβλήτων στην περιοχή των Χανίων. Εντούτοις, σύμφωνα με τις πληροφορίες της Επιτροπής, η διαδικασία για την έγκριση των σχεδίων διαχείρισης δεν έχει ακόμη ολοκληρωθεί.

(1) ΕΕ L 194 της 25.7.1975.

(2) ΕΕ L 84 της 31.3.1978.
ΓΡΑΠΤΗ ΕΡΩΤΗΣΗ E-3587/98

υποβολή: Alexandros Alavanos (GUE/NGL) προς την Επιτροπή

(3 Δεκεμβρίου 1998)

Θέμα: Εξαίρεση της Ελλάδας από την οδηγία 98/18/ΕΚ

Σύμφωνα με την οδηγία 98/18/ΕΚ(1) που αφορά "τους κανόνες και τα πρότυπα ασφαλείας για τα επιβατηγά πλοία" θα πρέπει να γίνει σημαντική μετασκευή στα υπάρχοντα πλοία ηλικίας άνω των 27 ετών κατά την 1 Δεκεμβρίου 2000 για να γίνουν πιο ασφαλή. Εξαιρούνται όμως τα πλοία με ελληνική σημαία και μάλιστα αυτά που εκτελούν αποκλειστικά δρομολόγια μεταξύ των ελληνικών λιμένων, τα οποία αποσύρρονται όταν γίνουν 35 ετών:

Ερωτάται η Επιτροπή:

1. για ποιούς λόγους η μη μετασκευή των πλοίων που διακινούνται στα ελληνικά νησιά δεν εγκυμονεί κινδύνους, που εγκυμονούν στα πλοία των άλλων κρατών μελών ώστε να υποχρεούνται μετασκευής;

2. διαβλέπει η Επιτροπή κίνδυνο, πλοία των των οποίων η μετασκευή είναι ασύμφορη και εκτελούν δρομολόγια σε κράτη μέλη να πωλούνται σε έλληνες πλοιοκτήτες για να χρησιμοποιηθούν σε δρομολόγια μεταξύ ελληνικών λιμένων;

3. η Ελλάδα έχει διαβιβάσει στην Επιτροπή κατάλογο των υπαρχόντων επιβατηγών πλοίων που εξαιρούνται της ανωτέρω οδηγίας βάσει του άρθρου 6 παράγραφος 3ζ της παραπάνω οδηγίας;

Απάντηση του κ. Kinnock εξ ονόματος της Επιτροπής

(07 Ιανουαρίου 1999)

1. Η Επιτροπή δεν έχει λόγους να πιστεύει ότι οι κίνδυνοι τους οποίους διατρέχουν τα επιβατηγά πλοία που εξυπηρετούν τα ελληνικά νησιά είναι μειωμένοι σε σχέση με τους κινδύνους επιβατηγών πλοίων που εκτελούν δρομολόγια εσωτερικού σε άλλα κράτη μέλη. Η παρέκκλιση από τις διατάξεις του άρθρου 6 παράγραφος 3 υπό ζ) της οδηγίας 98/18/ΕΚ του Συμβουλίου, παρέκκλιση περί απαλλαγής περιορισμένου αριθμού επιβατηγών πλοίων από την υποχρέωση συμμόρφωσης προς τις απαιτήσεις της οδηγίας για μετασκευή, εγκρίθηκε για την Ελλάδα για λόγους κοινωνικοοικονομικής συνοχής, με παράλληλη συνεκτίμηση του γεγονότος ότι η Ελλάδα, αντίθετα από άλλα κράτη μέλη, επιβάλλει για τα επιβατηγά πλοία που εξυπηρετούν δρομολόγια εσωτερικού ανώτατο όριο ηλικίας 35 ετών. Επειδή οι απαιτήσεις της οδηγίας για μετασκευή των πλοίων συνεπάγονται μεγάλες διαρθρωτικές αλλαγές και σημαντικές επενδύσεις, κρίνεται ότι οι τελευταίες δεν είναι συμφέρουσες για πλοία των οποίων ο ενεργός χρόνος υπηρεσίας υπολείπεται της οκταετίας.

2. Η Επιτροπή δεν βλέπει τον κίνδυνο να πωληθούν σε έλληνες πλοιοκτήτες μη μετασκευασθέντα επιβατηγά πλοία για να δρομολογηθούν μεταξύ ελληνικών λιμένων. Ο κίνδυνος αυτός έχει αποκλειστεί αφού η δυνατότητα παρέκκλισης από τις διατάξεις του άρθρου 6 παράγραφος 3 υπό ζ) της ανωτέρω οδηγίας περιορίζεται μόνο σε επιβατηγά πλοία τα οποία ήδη προ της 1ης Ιανουαρίου 1996 εξυπηρετούσαν αποκλειστικώς δρομολόγια εσωτερικού ή τα οποία δρομολογήθηκαν σε γραμμές εσωτερικού πριν τεθεί σε ισχύ η οδηγία.

3. Σύμφωνα με τις διατάξεις του άρθρου 6 παράγραφος 3 υπό ζ), η Ελλάδα έχει κοινοποιήσει στην Επιτροπή κατάλογο των επιβατηγών πλοίων για τα οποία μπορεί να εφαρμοστεί η εν λόγω παρέκκλιση. Ο κατάλογος αυτός θα δημοσιευτεί στην Επίσημη Εφημερίδα στο προσεχές μέλλον.

(1) ΕΕ L 144 της 15.5.1998, σελ. 1.
ΓΡΑΠΤΗ ΕΡΩΤΗΣΗ E-3925/98

υποβολή: Nikitas Kaklamanis (UPE) προς την Επιτροπή

(4 Ιανουαρίου 1999)

Θέμα: Δηλώσεις κοινοτικού αξιωματούχου για την ένταξη της Κύπρου

Στο Φύλλο Νο 7356 της 4ης Δεκεμβρίου 1998 του Ενημερωτικού Δελτίου "AGENCE EUROPE" (σελ. 12) υπάρχουν δηλώσεις του επικεφαλής της "Ομάδας Δράσης για τη Διεύρυνση""(ENLARGEMENT TASK FORCE") της ΚΟΜΙΣΙΟΝ κ. KLAUS VAN DER PAS, ο οποίος αναφέρεται στην ένταξη της Κύπρου στην ΕΕ.

Στις δηλώσεις του αυτές ο κοινοτικός αξιωματούχος υπογραμμίζει ότι "συμφωνεί με τις γαλλικές ενστάσεις αναφορικά με την ένταξη στην ΕΕ ενός διαιρεμένου νησιού που βρίσκεται σε μία, κατά κάποιο τρόπο, πολεμική ζώνη". Η επιεικώς περίεργη αυτή θέση του κ. ΒΑΝ ΝΤΕΡ ΠΑΣ "διανθίζεται" και από την προκλητική αποστροφή του ότι "αυτοί είναι φόβοι που όλοι τους συμμερίζονται". Ο κοινοτικός αξιωματούχος προσθέτει, τέλος, ότι "τα κράτη μέλη διευθύνουν τις ενταξιακές διαπραγματεύσεις", και ότι, κατά συνέπεια, "η ΚΟΜΙΣΙΟΝ δεν μπορεί να κάνει προτάσεις οι οποίες δεν θα είναι πολιτικά λογικές" ("POLITICALLY REASONABLE").

Μπορεί η ΚΟΜΙΣΙΟΝ να με πληροφορήσει για την επίσημη θέση της αναφορικά με τις παραπάνω απαράδεκτες απόψεις, καθώς και για το πώς νομιμοποιείται ο κ. ΒΑΝ ΝΤΕΡ ΠΑΣ να μιλά εξ ονόματος "όλων", εκφράζοντας προκλητικές απόψεις για την Κύπρο, χώρα που βρίσκεται (από κάθε άποψη) πολύ πιο μπροστά από οποιαδήποτε άλλη υποψήφια χώρα;

Απάντηση του κ. Van den Broek εξ ονόματος της Επιτροπής

(12 Φεβρουαρίου 1999)

Η Επιτροπή συνεχίζει να στηρίζεται στην άποψη της νωσης, όπως αυτή εκφράστηκε στο άνοιγμα των διαπραγματεύσεων με την Κύπρο για την ένταξή της. Η Επιτροπή, όπως το έπραξε από την αρχή της διαδικασίας των διαπραγματεύσεων, θα συνεχίσει να συμβάλει ενεργά έτσι ώστε οι διαπραγματεύσεις με την Κύπρο να μπορέσουν να προχωρήσουν το συντομότερο δυνατό. Θα συνεχίσει δε προς αυτήν την κατεύθυνση παρ όλες τις συνεχιζόμενες δυσκολίες όπως το γεγονός ότι η τουρκοκυπριακή κοινότητα δεν έχει ανταποκριθεί μέχρι σήμερα στη ρητή πρόσκληση για συμμετοχή στις διαπραγματεύσεις. Το Αξιότιμο μέλος του Κοινοβουλίου σωστά αναφέρει, ότι, οι δυσκολίες αυτές έχουν οδηγήσει στην έκφραση ανησυχιών από πολλές πλευρές, συμπεριλαμβανομένων επίσης ορισμένων κρατών μελών. Η Επιτροπή συμμερίζεται πλήρως την ελπίδα, που έχει επανειλημμένως εκφραστεί από την νωση, ότι οι διαπραγματεύσεις για την προσχώρηση θα συμβάλλουν θετικά στην αναζήτηση εξεύρεσης μιας πολιτικής λύσης στο κυπριακό πρόβλημα μέσω των συνομιλιών που γίνονται υπό την αιγίδα των Ηνωμένων Εθνών, οι οποίες πρέπει να συνεχιστούν με στόχο τη δημιουργία μιας ομοσπονδίας δύο κοινοτήτων και δύο ζωνών.
ΓΡΑΠΤΗ ΕΡΩΤΗΣΗ E-2802/98

υποβολή: Christof Tannert (PSE) προς την Επιτροπή

(17 Σεπτεμβρίου 1998)

Θέμα: Κώδικας συμπεριφοράς για ευρωπαïκές επιχειρήσεις που δραστηριοποιούνται σε τρίτες χώρες

Στο ψήφισμά του (A4-400/96)(1) στις 12.12.1996 "σχετικά με τα ανθρώπινα δικαιώματα στον κόσμο κατά το διάστημα 1995/1996 και την πολιτική στον εν λόγω τομέα της Ευρωπαϊκής Ένωσης" αποφάσισε το Ευρωπαϊκό Κοινοβούλιο στο άρθρο 20 τα ακόλουθα: "καλεί την Επιτροπή και το Συμβούλιο, να υποβάλουν σύντομα πρόταση για κώδικα συμπεριφοράς των ευρωπαϊκών επιχειρήσεων που δραστηριοποιούνται σε τρίτες χώρες, με τον οποίο θα υπεχρεώνονται να τηρούν τα ανθρώπινα δικαιώματα σε όλες τις μορφές τους (ατομικά δικαιώματα, κοινωνικά, οικονομικά και οικολογικά δικαιώματα), όπου θα πρέπει να υπάρχουν και μηχανισμοί ελέγχου και κυρώσεων βάσει της παρούσας προτάσεως του ΟΟΣΑ".

Τί έπραξε η Επιτροπή σχετικά και πότε προτίθεται να υποβάλει πρόταση για έναν τέτοιο κώδικα συμπεριφοράς των ευρωπαϊκών επιχειρήσεων που δραστηριοποιούνται σε τρίτες χώρες;

Απάντηση του κ. Pinheiro εξ ονόματος της Επιτροπής

(20 Νοεμβρίου 1998)

Με την έγκριση της έκθεσης της 12ης Δεκεμβρίου 1996 για τα δικαιώματα του ανθρώπου στον κόσμο κατά το 1995-1996, στην οποία αναφέρθηκε το Αξιότιμο Μέλος του Κοινοβουλίου, η Επιτροπή εξέφρασε την άποψή της σχετικά με τον κώδικα δεοντολογίας για τις ευρωπαϊκές επιχειρήσεις που ασκούν δραστηριότητες σε τρίτες χώρες.

Η Επιτροπή συνεχίζει την εποικοδομητική της προσέγγιση όσον αφορά τα δικαιώματα του ανθρώπου, γεγονός που συμβάλει στην αύξηση της ευαισθητοποίησης της κοινής γνώμης για το θέμα αυτό. Ενθαρρύνει τις σχετικές πρωτοβουλίες που λαμβάνονται από τον ιδιωτικό τομέα και παρακολουθεί στενά τις προσπάθειες των μεμονωμένων επιχειρήσεων ή των τομεακών ομίλων για την εφαρμογή προαιρετικών κωδίκων δεοντολογίας. Η Επιτροπή έχει ήδη αναλάβει διερευνητική μελέτη των διαθέσιμων μεθόδων και μέσων για την προώθηση, ιδιαίτερα στον κοινωνικό τομέα, ενός κώδικα δεοντολογίας που θα προορίζεται για τους οικονομικούς παράγοντες της Κοινότητας που δραστηριοποιούνται στις αναπτυσσόμενες χώρες. Για το σκοπό αυτό, πρόκειται να μελετήσει τους όρους των υφιστάμενων κωδίκων και τα αποτελέσματα της εφαρμογής τους. Πρόκειται λοιπόν, στο παρόν στάδιο, για ανάλυση του εύρους και των αποτελεσμάτων των κωδίκων αυτών.

Η Επιτροπή, στο πλαίσιο των δράσεων που έχει αναλάβει για τη στήριξη του ευρωπαϊκού κοινωνικού διαλόγου, εργάζεται τη στιγμή αυτή από κοινού με τους κοινωνικούς εταίρους για να διευκολύνει μία διαδικασία διαλόγου και μελέτης σχετικά με πρωτοβουλίες όπως οι κώδικες δεοντολογίας και οι ετικέτες κοινωνικού περιεχομένου. Η Επιτροπή προτίθεται να δημιουργήσει μία δυναμική διαλόγου στο πλαίσιο της κοινωνίας των πολιτών, κυρίως μεταξύ των κοινωνικών εταίρων και των μη κυβερνητικών οργανώσεων (ΜΚΟ), ώστε να αποκτήσουν ομοιογένεια και συνοχή οι πρωτοβουλίες που έχουν ήδη αναληφθεί στην ευρωπαϊκή κοινωνία και οι οποίες είναι σίγουρο ότι μελλοντικά θα επεκταθούν περισσότερο.

(1) ΕΕ C 20 της 20.1.1997, σελ. 161.